**Dôvodová správa**

**Všeobecná časť**

Zákon č. 548/2010 Z. z. ktorým sa dopĺňa zákon č. 595/2003 Z. z. o dani z príjmov v znení neskorších predpisov zrušil oslobodenia príjmov plynúcich z prenájmu majetku obcí a vyšších územných celkov ako aj ich rozpočtových organizácií. Uvedená zmena má negatívny dopad na výšku nájomného z prenájmu priestorov určených na sociálne bývanie, ktorého poskytovateľmi sú predovšetkým obce, mestá a vyššie územné celky.

Cieľom predkladaného návrhu zákona je zmierniť negatívny dopad zákona č. 548/2010 Z. z. na sociálne najslabšie vrstvy obyvateľstva, ktorým sa do ceny nájomného premietla i daň z príjmu za príjmy z prenájmu priestorov v ktorých bývajú. Predkladaný návrh zákona bude mať pozitívny dopad na rozpočty obcí, miest a vyšších územných celkov v prípadoch ak tieto nepremietli daň z príjmu do nájomného z prenájmu priestorov určených na sociálne bývanie.

 Navrhovaná právna úprava bude mať dopad na štátny rozpočet, rozpočty obcí alebo rozpočty vyšších územných celkov.

Návrh zákona je v súlade s Ústavou Slovenskej republiky, ústavnými zákonmi a inými zákonmi a medzinárodnými zmluvami a inými medzinárodnými dokumentmi, ktorými je Slovenská republika viazaná.

#### Dôvodová správa

**Osobitná časť**

**K Čl. I**

K bodu 1.

Návrh zákona oslobodzuje od platenia dane z príjmov príjmy z prenájmu priestorov určených na sociálne bývanie. Týmto vytvára predpoklady pre zníženie nájomného pre sociálne najslabšie skupiny obyvateľov.

**K Čl. II.**

Termín účinnosti právneho predpisu sa navrhuje tak, aby bola zachovaná ústavná lehota pre prezidenta SR a dostatočná legisvakačná lehota.